title: Διερεύνηση χαρακτηριστικών φόρτισης ηλεκτρικών πατινιών
title: Investigation of charging characteristics of e-scooters
titleType: AlternativeTitle
Creators: name: Ψουρογιάννη, Ευαγγελία
Publisher: name: Πανεπιστήμιο Δυτικής Αττικής
Year: 2024
Subjects: Μπαταρίες
Φόρτιση
Ερωτηματολόγιο
Ανάλυση δεδηλωμένης προτίμησης
Ηλεκτρικά πατίνια

description: Η παρούσα διπλωματική εργασία διερευνά την ραγδαία εξάπλωση της μικροκινητικότητας τα τελευταία χρόνια, η οποία χαρακτηρίζεται από τη χρήση ηλεκτρικών σκούτερ και άλλων ηλεκτρικών οχημάτων. Η μικροκινητικότητα έχει την δυνατότητα να επιλύσει πολλά από τα προβλήματα που σχετίζονται με τις μεταφορές που αντιμετωπίζουν οι πόλεις παγκοσμίως και μπορεί ενδεχομένως να προωθήσει σημαντικές τροποποιήσεις του τρόπου μετακίνησης με χρήση ιδιωτικών οχημάτων. Ωστόσο, υπάρχουν ορισμένα κρίσιμα ερωτήματα που δεν έχουν ακόμη απαντηθεί με πυρήνα το εξής ζήτημα: Είναι τα ηλεκτρικά πατίνια ενεργειακά αποδεκτά; Το πρόβλημα αυτό είναι ζωτικής σημασίας, διότι τα ορυκτά καύσιμα εξακολουθούν να αποτελούν την κύρια πηγή ηλεκτρικής ενέργειας στον σημερινό κόσμο, άρα η αποδοτικότητα θα πρέπει να λαμβάνεται υπόψη στην εξέταση του κατά πόσο μια υπηρεσία κινητικότητας είναι πραγματικά βιώσιμη. Με βάση τα παραπάνω, ο στόχος της παρούσας μελέτης είναι να διερευνήσει την προσέγγιση των ιδιοκτητών ηλεκτρικών πατινιών σχετικά με τα χαρακτηριστικά μπαταρίας και φόρτισης των ηλεκτρικών πατινιών μέσω μιας προσέγγισης δεδηλωμένης προτίμησης. Για την επίτευξη αυτού του στόχου, διεξήχθη έρευνα με τη χρήση διαδικτυακού ερωτηματολογίου, με μέσο όρο διάρκειας συμπλήρωσης οκτώ λεπτά. Η διαδικασία συλλογής δεδομένων διήρκησε περίπου δύο μήνες, ενώ στο ερωτηματολόγιο αναφερόταν σαφώς ότι οι πληροφορίες που θα συγκεντρωθούν θα χρησιμοποιηθούν μόνο για επιστημονικούς σκοπούς και ότι θα ληφθούν υπόψη όλα τα πρωτόκολλα DGPR. Το συνολικό δείγμα αφορά 98 συμμετέχοντες. Το ερωτηματολόγιο αποτελούνταν από τέσσερα μέρη: Χαρακτηριστικά κινητικότητας, γνώμες και απόψεις για τα πατίνια και τα χαρακτηριστικά μπαταρίας τους, έρευνα δεδηλωμένης προτίμησης και δημογραφικά στοιχεία. Πιο συγκεκριμένα, το τρίτο μέρος περιείχε το πιο σημαντικό μέρος του ερωτηματολογίου, το τμήμα των δεδηλωμένων προτιμήσεων. Συγκεκριμένα, παρατέθηκαν επτά σενάρια σχετικά με πιθανές επιλογές ηλεκτρικών πατινιών. Κάθε σενάριο είχε δύο πιθανές επιλογές που διέφεραν ως προς τις εξής τρεις παραμέτρους: χρόνος φόρτισης (ώρες), αυτονομία (χιλιόμετρα), μέγιστη ταχύτητα (χιλιόμετρα/ ώρα). Στη συνέχεια, στο πλαίσιο της στατιστικής ανάλυσης, αναπτύχθηκε ένα μοντέλο λογιστικής παλινδρόμησης, από το οποίο εξήχθησαν οι συντελεστές χρησιμότητας που περιγράφουν μαθηματικά τα χαρακτηριστικά της μπαταρίας των ηλεκτρικών πατινιών. Τα αποτελέσματα έδειξαν ότι η πιθανότητα επιλογής ενός πατινιού επηρεάζεται σημαντικά και από τα τρία πειραματικά χαρακτηριστικά, καθώς και από τα δημογραφικά χαρακτηριστικά. Πιο συγκεκριμένα, η αυτονομία και η μέγιστη ταχύτητα αποδείχθηκε ότι έχουν μεγαλύτερη επίδραση στην επιλογή ενός ηλεκτρικού πατινιού από τους δυνητικούς χρήστες, ενώ η διαφορετική ηλικία και η οικονομική κατάσταση σχετίζονται επίσης σε μεγάλο βαθμό με τις προτιμήσεις του ηλεκτρικού πατινιού. Με βάση τα παραπάνω και τα συνολικά αποτελέσματα της έρευνας, μπορούν να εξαχθούν διάφορες πρακτικές συστάσεις σχετικά με την ενεργειακή απόδοση της μικροκινητικότητας γενικά, οι οποίες είναι ζωτικής σημασίας τόσο για τους εν δυνάμει οδηγούς ηλεκτρικών πατινιών όσο και για τους φορείς χάραξης πολιτικής.